L'UME impartix formació sobre desinfecció i protocols a Sagunt a equips de la Policia Local, Protecció Civil, Vigilància Rural i SAG
28 d’abril 2020

![Imagen 1](/media/ziig4yoj/39maq_jornada-desinfeccion-ume-1.jpg)![Imagen 2](/media/iordu21s/39maq_jornada-desinfeccion-ume-2.jpg)

La Central de la Policia Local de Sagunt ha acollit este matí una jornada sobre desinfecció impartida per la Unitat Militar d'Emergències (UME) l'objectiu de la qual ha sigut formar en desinfecció i protocols d'actuació a responsables d'equip per a casos de necessitat dins de l'àmbit d'aplicació de les seues respectives competències. L'alcalde de Sagunt, Darío Moreno, i la regidora de Policia Local, Natalia Antonino, han estat presents en esta jornada.

  

Esta activitat formativa, oferida per la Subdelegació del Govern, ha comptat amb la participació de diferents unitats de Sagunt com són Policia Local, Mobilitat Urbana, Protecció Civil, Vigilància Rural i la SAG, a més de personal d'altres poblacions com Meliana i Benavites, entre altres.

  

Entre els aspectes més rellevants que s'han abordat en la formació destaquen els protocols d'intervenció en casos positius de Covid-19, mesures de seguretat actives i passives per al personal que intervé, les mescles de les diferents substàncies desinfectants en funció de les necessitats i la correcta utilització dels equips de protecció individual, entre altres aspectes.

  

Les Forces Armades (FAS) tenen entre els seus objectius principals el suport a la població en la lluita contra la pandèmia del Covid-19 en estreta col·laboració amb la resta de les Forces i Cossos de Seguretat, els organismes institucionals i amb les administracions públiques.

  

Per això, a conseqüència de l'actual crisi, les FAS van posar en marxa l'operació “Balmis” dirigida pel Comandament d'Operacions (MOPS) de l'estat Major de la defensa (EMD). L'UME participa en esta operació amb els mitjans materials i personals de totes les seues unitats, centrant-se en tasques de desinfecció i suport logístic, així com en labors formatives com la que ha oferit hui.

  

![](/media/kdwllmgu/38c_jornada-desinfeccion-ume-3.jpg)  
​

L'alcalde de Sagunt, Darío Moreno, ha manifestat que «**l'UME és tot un referent que no sols ens ajuda quan hi ha una emergència o catàstrofe natural, sinó que també està jugant un paper essencial durant esta crisi sanitària col·laborant amb els diferents operatius i realitzant labors de desinfecció. Per això tenen un coneixement molt específic que considerem essencial perquè es trasllade també a les diferents Forces i Cossos de Seguretat, a diferents departaments de l'ajuntament i a altres unitats que, de manera directa o indirecta, també estan jugant un paper important en esta crisi**».

  

En este sentit, l'alcalde explica que eixe coneixement i protocols estandarditzats de l'UME «**són els que s'han acarat amb els nostres protocols propis i hem de dir que hi ha hagut un reconeixement per part de l'UME per la gran labor que s'està duent a terme tant per part de la Policia Local com de la SAG, ja no sols en termes de desinfecció, sinó també en l'aplicació de procediments adequats per a evitar contagis per coronavirus**». Darío Moreno considera que el que s'ha de fer ara és continuar millorant i adaptant els protocols per a oferir una seguretat sanitària i higiènica que és tan important per a la població.

  

Per part seua, la regidora de Policia Local, Natalia Antonino, explica que un dels aspectes més importants d'esta jornada es basa en la capacitat dels diferents servicis d'emergències per a poder dur a terme tasques de desinfecció, amb l'objectiu de poder actuar de manera simultània en nombroses instal·lacions davant un possible repunt del Covid-19. Per això, continua la regidora, «**l'Ajuntament de Sagunt, a través de la Policia Local, no va dubtar a participar i col·laborar en l'oferiment que, a través de la Subdelegació del Govern a València, va realitzar l'UME en el marc de l'operació “Balmis” per a formar a responsables d'equips que després tinguen la capacitat de formar a la resta de personal de les seues respectives unitats**».

  

Antonino ha destacat que, una vegada més, Sagunt s'oferix com a amfitrió per a acollir este tipus d'iniciatives «**que redunden en la millora de la seguretat i qualitat de vida dels nostres conciutadans, servint de referent a nivell provincial, de la qual cosa em sent especialment orgullosa**».

  

D'altra banda, durant esta jornada de formació, l'alcalde de Sagunt també ha tingut l'oportunitat d'entrevistar-se amb Olaf Clavería, Tinent Coronel del BIEM III de Bétera (Batalló d'Intervenció En Emergències), amb la intenció de compartir inquietuds, estratègies i de continuar amb el canal de col·laboració existent entre l'Ajuntament de Sagunt i l'UME.

*   [](http://www.facebook.com/sharer.php?u=https://aytosagunto.es/va/actualitat/l-ume-impartix-formacio-sobre-desinfeccio-i-protocols-a-sagunt-a-equips-de-la-policia-local-proteccio-civil-vigilancia-rural-i-sag/ "Facebook")
*   [](http://twitter.com/share?url=https://aytosagunto.es/va/actualitat/l-ume-impartix-formacio-sobre-desinfeccio-i-protocols-a-sagunt-a-equips-de-la-policia-local-proteccio-civil-vigilancia-rural-i-sag/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ume-impartix-formacio-sobre-desinfeccio-i-protocols-a-sagunt-a-equips-de-la-policia-local-proteccio-civil-vigilancia-rural-i-sag/ "Linked In")
*   [](mailto:?body=https://aytosagunto.es/va/actualitat/l-ume-impartix-formacio-sobre-desinfeccio-i-protocols-a-sagunt-a-equips-de-la-policia-local-proteccio-civil-vigilancia-rural-i-sag/)